For et par måneder siden kunne de færreste danske fodboldkendere nikke genkendende til navnet Lukas Spalvis. I dag er Spalvis nøglespiller for AaB, der ligger lunt i svinget til at sikre sig det danske mesterskab. Den 19-årige litauiske angriber har i de seneste seks kampe scoret ni gange, og nu har AaB's sportschef, Allan Gaarde, fået travlt med at forlænge stjerneskuddets kontrakt, der udløber i sommeren 2015. - Lukas er glad for at være her, og han ved, at han har en masse ting, han skal udvikle. Vi har heldigvis en masse kompetencer, der kan hjælpe ham til at blive endnu bedre, siger Allan Gaarde til DR. AaB-cheftræner Kent Nielsen forudser, at arbejdsbetingelserne for Spalvis, der scorede begge mål i nordjydernes 2-0-sejr over Brøndby søndag aften, bliver sværere i takt med de gode præstationer. - Han kommer til at stå med nogle udfordringer nu. Det er klart, at når han bliver ved med at score, kommer der mere fokus, og holdene begynder at forholde sig til, hvordan de stopper ham, siger Kent Nielsen til DR. AaB hentede Lukas Spalvis i den tyske bundesligaklub Freiburg.

Opsummering:
Lukas Spalvis har taget Nordjylland med storm, og nu lægger AaB op til en kontraktforlængelse.